Vladas Vildžiūnas

Vladas Vildžiūnas (1932 m. gruodžio 20 d. Dabužiuose, Anykščių rajonas – 2013 m. spalio 29 d. Vilniuje) – Lietuvos skulptorius, fotografas, visuomenės veikėjas.

 Biografija 
1952 m. baigė Anykščių vidurinę mokyklą. 1958 m. baigė studijas LSSR dailės institute, skulptoriaus prof. Juozo Mikėno mokinys. Tačiau prieš pat diplominių darbų gynimą iš paskutiniojo kurso buvo pašalintas už dalyvavimą pasipriešinimo judėjime. Dailininko diplomą J. Mikėno dėka gavo 1961 m.

1964–1969 m. Vilniaus M. K. Čiurlionio meno mokyklos dėstytojas, vėliau buvo laisvas menininkas. 1988–1994 m. Vilniaus dailės akademijos Skulptūros katedros vedėjas, docentas. 1993 m. įkūrė Vilniaus Jeruzalės meno centrą, nuo 1993 m. centro prezidentas.

Žmona dailininkė Marija Ladigaitė-Vildžiūnienė, duktė žurnalistė Liudvika Vildžiūnaitė-Pociūnienė, sūnūs dokumentinio kino režisierius ir operatorius Domantas Vildžiūnas bei dailininkas skulptorius, iliustratorius Kunotas Vildžiūnas.Anykštėnų biografijų žinynas

 Kūryba 
Daugumai skulptūrų panaudotas medis, metalas ir akmuo. Nuo 1957 m. dalyvavo parodose. 1964 m. Vilniuje kartu su žmona surengė pirmąją personalinę savo darbų parodą. Kūriniai eksponuoti parodose Niujorke, Čikagoje ir Los Andžele (JAV, 1977 m.), Gilfordo universitete (Didžioji Britanija, 1998 m.). Be to, rengia fotomeno parodas.

Ankstyvajai kūrybai būdingos liaudies skulptūros tradicijos, vėliau išryškėjo kūrinių monumentalumas, savita tikrovės transformacija, vyrauja ryškios geometrinės formos ir lakoniškas siluetas.

 Skulptūriniai portretai 
„Tėvas“ (1957 m.), „Senelė“ (1958 m.), J. Puškorius (1959 m.), „Marytė“ (1959 m.), Salomėja Nėris (1960 m.), Petras Rimša (1962 m.), Mikalojus Konstantinas Čiurlionis (1964, 1965, 1967, 1968 m.), A. Vildžiūnas (1965 m.), „Ecce homo“ (1972, 1982 m.).

 Paminklinės skulptūros 
 Salomėja Nėris (Vilnius, 1974 m.)
 Mikalojus Konstantinas Čiurlionis (Druskininkai, 1975 m., LSSR valstybinė premija, 1976 m.)
 Laurynas Stuoka-Gucevičius (Vilnius, 1984 m.)
 Petras Vaičiūnas (Jonava, 1990 m.)

 Monumentalios dekoratyvinės skulptūros 
 Trys Karaliai (Kaunas, 1968 m.)
 Lietuviška baladė (Vilnius, 1973 m.)
 Deivė paukštė (Palanga, 1977 m., Los Andželas, 1978 m.)
 Barbora (Vilnius, 1982 m.)
 Sparnuota figūra (Panevėžio naujosios kapinės, 1985 m.)
 Lietuvos tremtiniams (Vorkuta, Rusija, 1991 m.)
 Kristus Nazarietis (Anykščių Šv. apaštalo evangelisto Mato bažnyčia, šventorius, 1991 m.)
 Paminklas represuotiems Lietuvos agronomams (Dotnuva, 1993 m.)
 Šventas Kazimieras (1995 m.)
 Laisvės paminklas „Prisikėlimas“ (sukurta 1999 m., Anykščiai, 2002 m.)
 Laisvės paminklas „Baladė“ (Kelmė, 2005 m.)

 Kamerinės skulptūros 
 Trilogija „Motinystė“ (1957–1960 m.)
 Pavasaris (1961 m.)
 Surištas sukilėlis (1963 m.)
 Piligrimai (1977 m.)
 Sparnuota figūra (1977 m.)
 Generacijos (1979 m.)

 Antkapiniai paminklai 
 Petras Vaičiūnas (Rasų kapinės, 1963 m.)
 Kazys Boruta (Rasų kapinės, 1970 m.)
 Vincas Mykolaitis-Putinas (Rasų kapinės, 1978 m.)
 Viktoras Vizgirda (Antakalnio kapinės, 1994 m.)
 Marija Gimbutienė (Petrašiūnų kapinės, 1994 m.)
 Aleksandras Štromas (Petrašiūnų kapinės, 2003 m.)

 Įvertinimas 
 1976 m. LSSR valstybinė premija
 1982 m. LTSR nusipelnęs meno veikėjas
 2012 m. Lietuvos nacionalinė kultūros ir meno premija

 Šaltiniai 

Kategorija:LTSR valstybinės premijos laureatai
Kategorija:Lietuvos skulptoriai
Kategorija:Lietuvos fotografai
Kategorija:Lietuvos nacionalinės kultūros ir meno premijos laureatai